Masakr u Kukurovićima
Zločin u Kukurovićima predstavlja napad na pribojsko selo Kukurovići kojeg su 18. februara 1993. izveli pripadnici Užičkog korpusa Vojske Jugoslavije. U napadu su ubijene tri osobe bošnjačke nacionalnosti. Pripadnici Užičkog korpusa zauzeli su položaje na brdima iznad Kukurovića krajem 1992. Vršena su pretresanja kuća, a mještani su fizički maltretirani i optuživani da kriju Zelene beretke iz Bosne. Minobacački i pješadijski napad na selo započeo je u 17:30 18. februara 1993. Većina mještana je kroz šumu pobjegla ka Pljevljima i Priboju. Grupa prognanika se dva dana kasnije vratila u Kukuroviće, gdje je zatekla zapaljene kuće i pobijenu stoku. Pronađeni su leševi Uzeira Bulutovića, Mušana Husovića i Fatime Sarač. Uzeir i Mušan izgorili su u svojim kućama, a Fatima je silovana, polomljene su joj ruke, a onda je ubijena iz rafalne paljbe. 11. aprila 1993. u selu je zapaljeno još osam kuća uz pomoćne objekte. Napad na selo bio je dio šire kampanje etničkog čišćenja pograničnih bošnjačkih naselja pljevaljske i pribojske općine. Do danas nije kažnjen nijedan počinitelj zločina. Viši sud u Beogradu potvrdio je presudom iz 2013. odgovornost države Srbije za zločin, ali ju je kasnije ukinuo Apelacioni sud.